b'\n_START_ARTICLE_\nMelek Mazici\n_START_PARAGRAPH_\nMelek Mazici (s. 25. marraskuuta 1956 Istanbul, Turkki) on turkkilais-suomalainen kuvataiteilija ja taidegraafikko. H\xc3\xa4n on asunut ja ty\xc3\xb6skennellyt Suomessa vuodesta 1981 l\xc3\xa4htien. Mazici on ty\xc3\xb6skennellyt my\xc3\xb6s Lontoossa, Tukholmassa, Pariisissa, Brysseliss\xc3\xa4 ja New Yorkissa._NEWLINE_Mazici opiskeli Turkin valtion kuvataideakatemiassa Istanbulissa vuosina 1975\xe2\x80\x931981 p\xc3\xa4\xc3\xa4aineenaan maalaustaide. H\xc3\xa4n on my\xc3\xb6s opiskellut Kuvataideakatemiassa Helsingiss\xc3\xa4 vuosina 1984\xe2\x80\x931989 erikoistuen taidegrafiikkaan. Vuosina 1989\xe2\x80\x931990 Mazici t\xc3\xa4ydensi opintojaan stipendiaattina Ruotsin kuninkaallisessa taideakatemiassa._NEWLINE_Mazici aloitti uransa taidegrafiikan parissa. Taidegrafiikan lis\xc3\xa4ksi h\xc3\xa4n on k\xc3\xa4ytt\xc3\xa4nyt ilmaisumuotoinaan installaatioita ja akryylimaalauksia. _NEWLINE_Mazicin t\xc3\xb6iden l\xc3\xa4ht\xc3\xb6kohtana ovat usein orgaaniset muodot, kuten kukat tai maisemat. N\xc3\xa4m\xc3\xa4 aiheet saavat h\xc3\xa4nen teoksissaan usein merkityksen mielen maisemina ja l\xc3\xa4pin\xc3\xa4kyvyyten\xc3\xa4, jotka antavat katsojalle mahdollisuuden peilata omia tunnetilojaan teosten kautta. Mazicin muotokieli on el\xc3\xa4nyt ja kehittynyt eri maiden, maisemien ja mielentilojen kautta vuosikymmenten taiteellisen uran aikana. Taideteoksiinsa Melek ottaa v\xc3\xa4rit Turkista ja tunnelman Suomesta. _NEWLINE_Vuodesta 1980 Mazici on pit\xc3\xa4nyt s\xc3\xa4\xc3\xa4nn\xc3\xb6llisesti yksityisn\xc3\xa4yttelyit\xc3\xa4 ja osallistunut lukuisiin yhteisn\xc3\xa4yttelyihin mm. Suomessa, Turkissa, Yhdysvalloissa, Ranskassa, Japanissa, Saksassa ja Irlannissa.\xc2\xa0Mazicin teoksia on julkisissa ja yksityisiss\xc3\xa4 kokoelmissa ymp\xc3\xa4ri maailman. Suomessame h\xc3\xa4nen teoksiaan kuuluu muun muassa Suomen valtion taidekokoelmaan, Helsingin kaupungin taidemuseon sek\xc3\xa4 Porin taidemuseon kokoelmiin. Turkissa Mazicin on t\xc3\xb6it\xc3\xa4 on ollut esill\xc3\xa4 usein Galeri Nev -galleriassa, ja h\xc3\xa4nen teoksiaan on hankittu my\xc3\xb6s merkitt\xc3\xa4vimpiin yksityiskokoelmiin.  _NEWLINE_Melek Mazicille on my\xc3\xb6nnetty valtion viisivuotinen taiteilija-apuraha kahdesti, vuosina 2000 ja 2010._NEWLINE_Melek Mazicin teoksista kertova kirja Transparency palkittiin tunnustuspalkinnolla vuonna 2014 Suomen kauneimpien kirjojen kilpailussa.'